**Vnútorný predpis pre povinné zverejňovanie objednávok, faktúr a zmlúv**

|  |  |
| --- | --- |
| Názov a sídlo organizácie | Základná škola Eugena Ruffinyho |
| Poradové číslo vnútorného predpisu | 3/2022 |
| Vypracovala : | Ing. Viera Krížová |
| Schválil : | Mgr. Jaroslav Hutník- riaditeľ školy |
| Dátum vyhotovenia vnútorného predpisu |  |
| Účinnosť vnútorného predpisu od | 31.3.2022 |
| Ruší sa vnútorný predpis | číslo : zo dňa : |
| Prílohy |  |

**Článok 1**

**Úvodné ustanovenia**

1. Účelom tohto vnútorného predpisu je stanoviť jednotný postup pri povinnom zverejňovaní zmlúv, objednávok a faktúr Základnej školy, Zimná 190/144, Dobšiná na webovom sídle školy <https://zsdobsina.edupage.org/> a v Centrálnom registri zmlúv vedenom Úradom vlády Slovenskej republiky (ďalej len „register“) https://www.crz.gov.sk/.
2. Tento vnútorný predpis je záväzný pre všetkých zamestnancov školy.

**Článok 2**

**Povinne zverejňovaná zmluva**

1. Povinne zverejňovaná zmluva je písomná zmluva, ktorú uzavrela škola a ktorá obsahuje informáciu o majetku, ktorý sa získal za verejné prostriedky alebo sa týka používania verejných prostriedkov, nakladania s majetkom školy a nakladania s finančnými prostriedkami Európskej únie (§ 5 zákona č. 211/2000 Z. z. o slobodnom prístupe k informáciám v znení neskorších predpisov)
2. Za povinne zverejňovanú zmluvu sa považuje zmluva podľa bodu 1 tohto článku vnútorného predpisu uzavretá po 1. januári 2011.
3. Za povinne zverejňovanú zmluvu sa na účely tohto vnútorného predpisu považuje každá zmluva, ktorú uzatvára škola a ktorá spĺňa podmienky uvedené v bode 1 a 2 tohto článku vnútorného predpisu. Za povinne zverejňovanú zmluvu sa na účely tohto vnútorného predpisu považuje aj dodatok uzatvorený k povinne zverejňovanej zmluve.
4. Povinne zverejňovanou zmluvou nie je pracovná zmluva a dohoda o práci vykonávanej mimo pracovného pomeru.
5. Ak zmluva nie je zverejnená do troch mesiacov odo dňa uzavretia alebo odo dňa doručenia súhlasu, ak sa na jej platnosť vyžaduje súhlas príslušného orgánu, platí, že k uzavretiu zmluvy nedošlo.

**Článok 3**

**Nezverejňované údaje**

1. Ustanovenie povinne zverejňovanej zmluvy, ktoré obsahuje informáciu, ktorá sa podľa zákona (Zákon č. 211/2000 Z. z. o slobodnom prístupe k informáciám v znení neskorších predpisov) nesprístupňuje (napr. osobné údaje), sa nezverejňuje.
2. Informácie označené ako dôverné (§ 271 Obchodného zákonníka v znení neskorších predpisov) v zmluve, ktorá sa má zverejniť podľa zákona (Zákon č. 211/2000 Z. z. o slobodnom prístupe k informáciám v znení neskorších predpisov), sa nepovažujú za dôverné, t.j. je potrebné ich zverejniť.

**Článok 4**

**Účinnosť povinne zverejňovanej zmluvy**

1. Povinne zverejňovaná zmluva je účinná dňom nasledujúcim po dni jej zverejnenia.
2. Ak je zmluva zverejnená viacerými spôsobmi (ak ju napr. zverejní iná zmluvná strana), pre účinnosť zmluvy je rozhodujúce jej prvé zverejnenie.
3. Účastníci si môžu dohodnúť, že zmluva nadobúda účinnosť neskôr po jej zverejnení.

Zmluva uzavretá na účely odstránenia následkov mimoriadnej udalosti bezprostredne ohrozujúcej život, zdravie, majetok alebo životné prostredie, je účinná bez zverejnenia. Rovnako je bez zverejnenia účinné aj ustanovenie zmluvy, ktoré obsahuje informáciu, ktorá sa podľa osobitného zákona nesprístupňuje.

1. Ak sa do troch mesiacov od uzavretia zmluvy alebo od udelenia súhlasu, ak sa na jej platnosť vyžaduje súhlas príslušného orgánu, zmluva nezverejnila, platí, že k uzavretiu zmluvy nedošlo.

**Článok 5**

**Postup pri zverejňovaní povinne zverejňovaných zmlúv**

* 1. Povinne zverejňovaná zmluva, ktorej účastníkom je škola sa zverejňuje na webovom sídle školy a v registri, a to najneskôr do 7 kalendárnych dní .
  2. Pokiaľ škola zverejnila zmluvu v registri, nie je potrebné zmluvu zverejňovať aj na webovom sídle školy.
  3. Za zverejnenie zmluvy na webovom sídle školy a v registri sú zodpovední zamestnanci ekonomického úseku.
  4. Zodpovední zamestnanci sú povinní najneskôr do 7 kalendárnych dní odo dňa uzavretia zmluvy (odo dňa posledného podpisu zmluvných strán) zabezpečiť zverejnenie zmluvy na webovom sídle školy a v  registri.
  5. Pri zverejňovaní zmluvy sú oprávnení zamestnanci povinní zabezpečiť súlad zverejnenej zmluvy so skutočným stavom a nesprístupnenie ustanovení zmluvy obsahujúcich informáciu, ktorá sa podľa zákona (Zákon č. 211/2000 Z. z. o slobodnom prístupe k informáciám v znení neskorších predpisov) nesprístupňuje.
  6. Bezodkladne po zverejnení zmluvy na webovom sídle školy a v registri, oprávnení zamestnanci predložia všetky vyhotovenia zmluvy určenému zamestnancovi na označenie účinnosti.
  7. V prípade, že zmluva bola zverejnená na webovom sídle školy, alebo v registri, zamestnanci označia na všetkých vyhotoveniach zmluvy nasledovné údaje:

1. číslo zmluvy,
2. dátum zverejnenia zmluvy na webovom sídle, alebo v registri,
3. dátum účinnosti zmluvy,
4. svoj podpis,
5. finančnú kontrolu.

**Článok 6**

**Zverejňovanie objednávok tovarov a služieb a faktúr**

1. Za povinne zverejňovanú objednávku tovarov a služieb sa považuje objednávka tovarov a služieb vyhotovená po 1. januári 2011.
2. Za povinne zverejňovanú faktúru sa považuje faktúra za tovary a služby doručená alebo zaplatená po 1. januári 2011.
3. Ekonomický úsek školy zverejňuje objednávky na webovom sídle školy do desiatich pracovných dní odo dňa ich vyhotovenia. To neplatí, ak objednávky súvisia s povinne zverejňovanou zmluvou, ktorá nadobudla účinnosť podľa zákona.( Zákon č. 40/1964 Zb. Občiansky zákonník v znení neskorších predpisov) Tieto objednávky nie je potrebné zverejňovať.
4. Ekonomický úsek školy zverejní na webovom sídle faktúry na tovary a služby do desiatich pracovných dní odo dňa ich doručenia povinnej osobe, najneskôr však do 30 dní odo dňa ich zaplatenia.

**Článok 7**

**Záverečné ustanovenia**

1. Tento vnútorný predpis nadobúda platnosť a účinnosť dňa 31.3.2022
2. Vedúci pracovníci školy sú povinní oboznámiť sa s obsahom tohto vnútorného predpisu a zároveň sú povinní oboznámiť s obsahom tohto predpisu i svojich podriadených zamestnancov.
3. Nedodržanie tohto vnútorného predpisu sa bude považovať za porušenie pracovnej disciplíny v zmysle platného Pracovného poriadku školy.

Dobšiná, 31.3.2022 ................................................

Mgr. Jaroslav Hutník

riaditeľ školy